Title: กฎกระทรวง ฉบับที่ 4 (พ.ศ. 2523) ออกตามความในพระราชบัญญัติการรับเด็กเป็นบุตรบุญธรรม พ.ศ. 2522

กฎกระทรวง

กฎกระทรวง
ฉบับที่ ๔ (พ.ศ. ๒๕๒๓)
ออกตามความในพระราชบัญญัติการรับเด็กเป็นบุตรบุญธรรม
พ.ศ. ๒๕๒๒[๑]

อาศัยอำนาจตามความในมาตรา ๒๓ และมาตรา ๓๙
แห่งพระราชบัญญัติการรับเด็กเป็นบุตรบุญธรรม พ.ศ. ๒๕๒๒
รัฐมนตรีว่าการกระทรวงมหาดไทยออกกฎกระทรวงไว้ ดังต่อไปนี้

ข้อ ๑  การทดลองเลี้ยงดูเด็กเพื่อรับเด็กเป็นบุตรบุญธรรม
ให้เริ่มนับระยะเวลาเมื่อผู้ขอได้รับมอบเด็กเข้าอยู่ในความอุปการะเลี้ยงดู

ข้อ ๒ 
ในระหว่างการทดลองเลี้ยงดูเด็ก ให้พนักงานเจ้าหน้าที่หรือเจ้าหน้าที่ขององค์การสวัสดิภาพเด็กที่ได้รับใบอนุญาต
ไปเยี่ยมเด็กและครอบครัวที่ได้รับอุปการะเลี้ยงดูเด็ก  ทั้งนี้ เพื่อสังเกตสภาพความเป็นอยู่
สุขภาพทางร่างกายและจิตใจของเด็ก ความสัมพันธ์ระหว่างเด็กกับผู้ที่ขอรับเด็กเป็นบุตรบุญธรรม
และเรื่องอื่นที่เกี่ยวข้องกับการเลี้ยงดูเด็ก แล้วรายงานต่ออธิบดีหรือผู้ว่าราชการจังหวัด
แล้วแต่กรณี ทุกระยะเวลาสองเดือน

ข้อ ๓ 
หลังจากการทดลองเลี้ยงดูเด็ก เป็นเวลาหกเดือนแล้ว ถ้าอธิบดี หรือผู้ว่าราชการจังหวัด
แล้วแต่กรณี พอใจในผลของการทดลองเลี้ยงดูเด็ก ให้เสนอต่อคณะกรรมการการรับเด็กเป็นบุตรบุญธรรม
หรือคณะอนุกรรมการตามที่คณะกรรมการมอบหมาย เพื่อพิจารณาอนุมัติให้ผู้ขอรับเด็กเป็นบุตรบุญธรรม
ไปดำเนินการจดทะเบียนรับเด็กเป็นบุตรบุญธรรมต่อไป

ข้อ ๔ 
หลังจากการทดลองเลี้ยงดูเด็กเป็นเวลาหกเดือนแล้ว
ถ้าอธิบดีหรือผู้ว่าราชการจังหวัด แล้วแต่กรณี
เห็นว่าผลของการทดลองเลี้ยงดูเด็กยังไม่เป็นที่พอใจ อาจสั่งให้ขยายระยะเวลาการทดลองเลี้ยงดูเด็กออกไปอีกได้ไม่เกินสองครั้ง
ครั้งละไม่เกินหกเดือน

ข้อ ๕ 
ในระหว่างการทดลองเลี้ยงดูเด็ก ถ้าผู้ขอรับเด็กเป็นบุตรบุญธรรมจะย้ายที่อยู่
ต้องแจ้งเป็นหนังสือให้พนักงานเจ้าหน้าที่หรือเจ้าหน้าที่ขององค์การสวัสดิภาพเด็กที่ได้รับใบอนุญาตทราบล่วงหน้าอย่างน้อยสิบห้าวันก่อนวันย้าย
ในกรณีย้ายที่อยู่โดยฉุกเฉิน ให้แจ้งภายในเจ็ดวันนับแต่วันย้าย

ข้อ ๖ 
ในกรณีที่นำเด็กไปทดลองเลี้ยงดู ณ ต่างประเทศ ให้ศูนย์อำนวยการรับเด็กเป็นบุตรบุญธรรมติดตามผลการทดลองเลี้ยงดูเด็กแต่ละราย
จนกว่าจะครบระยะเวลาตามที่คณะกรรมการการรับเด็กเป็นบุตรบุญธรรมกำหนด
และให้นำความในข้อ ๓ และข้อ ๔ มาใช้บังคับโดยอนุโลม

ให้ไว้ ณ วันที่ ๑๔ มกราคม พ.ศ. ๒๕๒๓
พลเอก เล็ก  แนวมาลี
รัฐมนตรีว่าการกระทรวงมหาดไทย

หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่มาตรา ๒๓ แห่งพระราชบัญญัติการรับเด็กเป็นบุตรบุญธรรม
พ.ศ. ๒๕๒๒ บัญญัติว่า เมื่ออธิบดีหรือผู้ว่าราชการจังหวัดมีคำสั่งให้ทดลองเลี้ยงดูเด็กแล้ว
ให้ผู้ขอรับเด็กรับมอบเด็กที่จะรับเป็นบุตรบุญธรรมไปทดลองเลี้ยงดูได้  ทั้งนี้ ตามหลักเกณฑ์
วิธีการและเงื่อนไขในการทดลองเลี้ยงดูตามที่กำหนดในกฎกระทรวง  จึงจำเป็นต้องออกกฎกระทรวงนี้

พัชรี/ผู้จัดทำ
๒๒ ตุลาคม ๒๕๕๓
กวินทราดา/ตรวจ

[๑] ราชกิจจานุเบกษา
เล่ม ๙๗/ตอน ๘/ฉบับพิเศษ หน้า ๑๔/๑๘ มกราคม ๒๕๒๓